2020 — 2022-yillarda O‘zbekiston Respublikasining ijtimoiy va ishlab chiqarish infratuzilmasini rivojlantirish chora-tadbirlari to‘g‘risida

2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasida belgilangan vazifalarni izchil amalga oshirish, shuningdek, hududlarda ijtimoiy, muhandislik-kommunikatsiya va yo‘l-trasport infratuzilmasini yanada rivojlantirish, aholining hayot darajasi va sifatini yaxshilash maqsadida:
 1. O‘zbekiston Respublikasi Iqtisodiyot va sanoat vazirligi tomonidan manfaatdor vazirliklar, idoralar hamda boshqa tashkilotlar bilan birgalikda ishlab chiqilgan, quyidagilarni o‘z ichiga oluvchi 2020 — 2022-yillarda O‘zbekiston Respublikasining ijtimoiy va ishlab chiqarish infratuzilmasini rivojlantirish dasturi (keyingi o‘rinlarda — Dastur) tasdiqlansin:
 a) 2020 — 2022-yillarda O‘zbekiston Respublikasining ijtimoiy va ishlab chiqarish infratuzilmasini rivojlantirish dasturining asosiy parametrlari 1-ilovaga* muvofiq; 
 b) 2020 — 2022-yillarda ijtimoiy, uy-joy, muhandislik va transport infratuzilmasi obyektlarini ishga tushirishning asosiy parametrlari 2-ilovaga* muvofiq; 
 v) O‘zbekiston Respublikasi Davlat budjeti mablag‘lari hisobidan moliyalashtiriladigan loyihalarning manzilli dasturlari, shu jumladan:
 2020-yilda ma’muriy, muhandislik-infratuzilma, suv xo‘jaligi, shuningdek, alohida muhim va toifalangan obyektlarni qurish va rekonstruksiya qilish manzilli dasturi 3-ilovaga* muvofiq; 
 2020-yilda oliy ta’lim muassasalari obyektlarini qurish, rekonstruksiya qilish, kapital ta’mirlash va jihozlash manzilli dasturi 4-ilovaga* muvofiq; 
 2020-yilda umumta’lim va ixtisoslashtirilgan maktablarni qurish, rekonstruksiya qilish, kapital ta’mirlash va jihozlash manzilli dasturi, shuningdek, 2021-2022-yillar uchun kapital qo‘yilmalarning prognoz parametrlari 5 va 5a-ilovalarga* muvofiq;
 2020-yilda maktabgacha ta’lim muassasalarini qurish va rekonstruksiya qilish manzilli dasturi, shuningdek, 2021-2022-yillar uchun kapital qo‘yilmalarning prognoz parametrlari 6 va 6a-ilovalarga* muvofiq;
 2020-yilda tibbiyot muassasalarini qurish, rekonstruksiya qilish, kapital ta’mirlash va jihozlash manzilli dasturi, shuningdek, 2021-2022-yillar uchun kapital qo‘yilmalarning prognoz parametrlari 7 va 7a-ilovalarga* muvofiq; 
 2020-yilda olimpiya zaxiralari ixtisoslashtirilgan maktab-internatlari obyektlarini qurish, rekonstruksiya qilish va kapital ta’mirlash manzilli dasturi 8-ilovaga* muvofiq;
 2020-yilda jismoniy tarbiya va sportni rivojlantirish obyektlarini qurish, rekonstruksiya qilish va kapital ta’mirlash manzilli dasturi 9-ilovaga* muvofiq;
 2020-yilda bolalar musiqa va san’at maktablarini qurish va rekonstruksiya qilish manzilli dasturi 10-ilovaga* muvofiq; 
 2020-yilda ilmiy-tadqiqot muassasalari obyektlarini rekonstruksiya qilish va kapital ta’mirlash manzilli dasturi 11-ilovaga* muvofiq;
 2020-yilda avtomobil yo‘llari, ko‘priklar hamda yo‘l o‘tkazgichlarini qurish va rekonstruksiya qilish, shuningdek, obyektlarni jihozlash hamda texnikalar xarid qilish manzilli dasturi 12-ilovaga* muvofiq;
 2020-yilda melioratsiya obyektlarini qurish va rekonstruksiya qilish manzilli dasturi, shuningdek, 2021-2022-yillar uchun kapital qo‘yilmalarning prognoz ko‘rsatkichlari 13 va 13a-ilovalarga* muvofiq;
 2020-yilda Qoraqalpog‘iston Respublikasi va Xorazm viloyatida loyihalarni moliyalashtirishni tashkil qilgan holda Orolbo‘yi mintaqasini rivojlantirish manzilli dasturi 14-ilovaga* muvofiq;
 g) 2020-yilda O‘zbekiston Respublikasi Moliya vazirligi huzuridagi Suv ta’minoti va kanalizatsiya tizimlarini rivojlantirish jamg‘armasi mablag‘lari hisobidan moliyalashtiriladigan ichimlik suvi ta’minoti va oqova suv tizimlari obyektlarini qurish va rekonstruksiya qilish manzilli dasturi 15-ilovaga* muvofiq; 
 d) 2020-yilda loyiha hujjatlari ishlab chiqilishini, kelishilishini va tasdiqlanishini jadallashtirish talab etiladigan loyihalar (obyektlar) ro‘yxati 16-ilovaga* muvofiq;
 e) 2020-yilda moliyalashtirish manbalarini aniqlashtirish, shuningdek, loyihaoldi va loyiha hujjatlarini ishlab chiqish, kelishish hamda tasdiqlash talab etiladigan istiqbolli loyihalar (obyektlar) ro‘yxati 17-ilovaga* muvofiq.
 2. Belgilab qo‘yilsinki:
 O‘zbekiston Respublikasi Vazirlar Mahkamasi Rayosati tomonidan Dasturning asosiy parametrlariga tasdiqlangan loyihaoldi va (yoki) loyiha hujjatlari hamda moliyalashtirish manbalari mavjud bo‘lgan qo‘shimcha loyihalarni (obyektlarni) kiritish, shuningdek, tegishli loyihalarni (obyektlarni) chiqarib tashlash bo‘yicha o‘zgartirishlar va (yoki) qo‘shimchalar kiritilishi mumkin;
 O‘zbekiston Respublikasi Bosh vazirining birinchi o‘rinbosari tomonidan Dasturning asosiy parametrlariga iqtisod qilingan yoki o‘zlashtirilmagan kapital qo‘yilmalar limitlarini loyihalar (obyektlar) buyurtmachilari (tashabbuskorlari) o‘rtasida qayta taqsimlash bo‘yicha o‘zgartirishlar va (yoki) qo‘shimchalar kiritilishi mumkin; 
 O‘zbekiston Respublikasi Iqtisodiyot va sanoat vazirligi tomonidan Moliya vazirligi bilan birgalikda loyihaoldi va (yoki) loyiha hujjatlarini ishlab chiqish hamda ekspertizadan o‘tkazish, shuningdek, tanlov (tender) yakunlari yuzasidan Dastur doirasida amalga oshirilayotgan loyihalar (obyektlar) parametrlariga buyurtmachilar (tashabbuskorlar) bo‘yicha belgilangan kapital qo‘yilmalar limitlari doirasida tuzatish va aniqlashtirishlar kiritilishi mumkin. 
 Dasturning asosiy parametrlariga o‘zgartirish va (yoki) qo‘shimchalar kiritish bo‘yicha takliflar O‘zbekiston Respublikasi Vazirlar Mahkamasiga Iqtisodiyot va sanoat vazirligi tomonidan Moliya vazirligi bilan birgalikda davlat va xo‘jalik boshqaruvi organlari, shuningdek, mahalliy davlat hokimiyati organlarining tegishli takliflarini o‘rganish asosida kiritiladi. 
 3. Shunday tartib belgilansinki, unga ko‘ra Dasturga kiritilgan hududiy loyihalar (obyektlar) bo‘yicha loyiha hujjatlariga asosan kapital qo‘yilmalar limitlari yetishmagan taqdirda, ularni qurish, rekonstruksiya qilish va kapital ta’mirlash bilan bog‘liq qo‘shimcha xarajatlar tegishincha Qoraqalpog‘iston Respublikasi budjeti, viloyatlar va Toshkent shahar mahalliy budjetlarining qo‘shimcha manbalari mablag‘lari hisobidan qoplanadi. 
 4. 2020-yilda budjet tizimi budjetlari hisobidan xarajatlarni amalga oshirish va ishlarni bajarish quyidagi hollarda taqiqlansin: 
 moliyalashtirish manbasi aniq bo‘lmasa;
 belgilangan tartibda tasdiqlangan loyiha hujjatlari (ishchi loyiha, ishchi hujjatlari, loyiha-smeta hujjatlari)siz yoki loyiha hujjatlarini qurilish-montaj ishlari bilan bir vaqtda tayyorlash, ya’ni parallel ravishda olib borish;
 pudratchi (loyihachi) tashkilotlarni tanlov (tender) o‘tkazmasdan (agar “Davlat xaridlari to‘g‘risida”gi Qonun, O‘zbekiston Respublikasi Prezidenti hujjatlari, Vazirlar Mahkamasining qaror va farmoyishlarida boshqacha qoida nazarda tutilgan bo‘lmasa) tanlab olish.
 Bosh vazirning tegishli sohalar bo‘yicha o‘rinbosarlari, Qoraqalpog‘iston Respublikasi Vazirlar Kengashi raisi, viloyatlar va Toshkent shahar, tumanlar va shaharlar hokimlari mazkur bandda ko‘rsatilgan budjet intizomi qoidalariga rioya qilinishi yuzasidan shaxsan mas’ul ekanligi belgilab qo‘yilsin. 
 O‘zbekiston Respublikasi Qurilish vazirligi ikki oy muddatda loyihaoldi (loyiha) hujjatlari tasdiqlanmagan va (yoki) bir vaqtda ishlab chiqilayotgan holda amalga oshirilayotgan loyihalarni (obyektlarni) to‘liq xatlovdan o‘tkazsin va Vazirlar Mahkamasiga ushbu loyihalar (obyektlar) bo‘yicha loyihaoldi va (yoki) loyiha hujjatlarini ishlab chiqish, ekspertizadan o‘tkazish hamda tasdiqlash muddatlarini belgilashni nazarda tutuvchi Hukumat qarori loyihasini kiritsin.
 5. O‘zbekiston Respublikasi Transport vazirligi va Moliya vazirligining yo‘l qurilishi ishlarini amalga oshirish uchun zarur bo‘lgan yo‘l bitumini markazlashtirilgan holda yetkazib berish tartibini bekor qilish va uning belgilangan tartibda faqat pudrat tashkilotlari tomonidan sotib olinishini ta’minlash to‘g‘risidagi taklifiga rozilik berilsin.
 6. Toshkent viloyatida ijtimoiy va infratuzilma loyihalarini amalga oshirishning samarali tizimini joriy etish bo‘yicha ishchi guruhi (keyingi o‘rinlarda — Ishchi guruh) 18-ilovaga muvofiq tarkibda tuzilsin.
 Ishchi guruh (A.J. Ramatov):
 a) o‘n kun muddatda:
 loyihalar (obyektlar) bo‘yicha, shu jumladan 2019-yilda ajratilgan 1,1 trln so‘m miqdoridagi mablag‘lar doirasida loyihaoldi va loyiha hujjatlarini ishlab chiqish, tasdiqlash va ekspertizadan o‘tkazishning amaldagi tizimini o‘rgansin;
 qurilish tannarxini pasaytirish va kelgusidagi foydalanish xarajatlarini qisqartirishni inobatga olgan holda mutlaqo yangi namunaviy ijtimoiy va boshqa infratuzilma loyihalarini amalga oshirish bo‘yicha takliflar ishlab chiqsin;
 o‘rganish natijalari va ishlab chiqilgan takliflar yuzasidan taqdimot o‘tkazilishini ta’minlasin;
 b) ijtimoiy va infratuzilma loyihalarini amalga oshirish sohasidagi ijobiy tajribani respublikaning boshqa hududlarida ommalashtirish choralarini ko‘rsin.
 7. Davlat va xo‘jalik boshqaruvi organlari, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari — loyihalar tashabbuskorlari:
 ikki hafta muddatda moliyalashtirish hajmlarini qurilish-montaj ishlarini amalga oshirishning kalendar jadvallari bilan uzviy bog‘liqlikda aniqlashtirgan holda, yildan-yilga o‘tuvchi obyektlar bo‘yicha 2020-yil uchun qurilishlarning manzilli ro‘yxatini O‘zbekiston Respublikasi Moliya vazirligiga, Iqtisodiyot va sanoat vazirligiga kelishish uchun kiritilishini ta’minlasin;
 bir oy muddatda tasdiqlangan loyihaoldi va (yoki) loyiha hujjatlari asosida tanlov (tender) hujjatlarini kompleks ekspertizadan o‘tkazsin, yangidan boshlanadigan loyihalar bo‘yicha xarid qilish tartib-taomillarini yakunlash choralarini ko‘rsin va tanlov (tender) g‘oliblari bilan o‘rnatilgan tartibda pudrat shartnomalari tuzilishini ta’minlasin;
 xarid qilish tartib-taomillari yakunlanganidan keyin o‘n kun muddatda 2020-yilda yangidan boshlanadigan loyihalar bo‘yicha qurilishlarning yakuniy manzilli ro‘yxatlarini O‘zbekiston Respublikasi Moliya vazirligiga, Iqtisodiyot va sanoat vazirligiga kelishish uchun taqdim etsin.
 8. O‘zbekiston Respublikasi Iqtisodiyot va sanoat vazirligi Dastur parametrlari ijrosi holatining tizimli monitoringi va har oylik muhokamasini, shuningdek, loyihalarni amalga oshirish bilan bog‘liq muammoli masalalarni hal etish bo‘yicha zarur choralar ko‘rilishini ta’minlasin, natijalari bo‘yicha O‘zbekiston Respublikasi Vazirlar Mahkamasi va O‘zbekiston Respublikasi Prezidenti Administratsiyasiga tegishli axborot kiritib borsin.
 9. O‘zbekiston Respublikasi Vazirlar Mahkamasi (E.M. G‘aniyev, J.A. Qo‘chqorov), Investitsiyalar va tashqi savdo vazirligi O‘zbekiston Respublikasi Prezidenti huzuridagi Loyiha boshqaruvi milliy agentligi bilan birgalikda 2020-yil 1-fevralga qadar “Investitsiya loyihalarini amalga oshirishni nazorat va monitoring qilish” avtomatlashtirilgan axborot tizimining qiymatini mustaqil baholash natijalari asosida uni to‘liq joriy etish va ishlatish bo‘yicha zarur choralarni ko‘rsin. 
 Mazkur bandni amalga oshirish bilan bog‘liq tadbirlarni moliyalashtirish manbalari etib quyidagilar belgilansin:
 axborot tizimini mustaqil baholash va joriy etish qismida — O‘zbekiston Respublikasi Vazirlar Mahkamasining zaxira jamg‘armasi mablag‘lari;
 axborot tizimini ishlatish va unga texnik xizmat ko‘rsatish qismida — O‘zbekiston Respublikasi Investitsiyalar va tashqi savdo vazirligining budjetdan tashqari Rivojlanish va moddiy rag‘batlantirish jamg‘armasi mablag‘lari, qonun hujjatlarida taqiqlanmagan boshqa mablag‘lar.
 10. O‘zbekiston Respublikasi Qurilish vazirligi:
 a) Innovatsion rivojlanish vazirligi bilan birgalikda 2020-yil 1-martga qadar ta’lim va sog‘liqni saqlash sohasida zamonaviy va energiya tejamkor texnologiyalardan foydalangan holda foydalanishga tez topshiriladigan obyektlar qurish va rekonstruksiya qilishning namunaviy loyihalarini ishlab chiqsin;
 b) Xalq ta’limi vazirligi, Maktabgacha ta’lim vazirligi va Sog‘liqni saqlash vazirligi bilan birgalikda mazkur bandning “a” kichik bandida nazarda tutilgan namunaviy loyihalar asosida 2020-yilda sinov loyihalarini amalga oshirish choralarini ko‘rsin hamda 2020-yil 1-sentabrga qadar ushbu yo‘nalishdagi ijobiy tajribani ommalashtirish yuzasidan Vazirlar Mahkamasiga takliflar kiritsin;
 v) Iqtisodiyot va sanoat vazirligi, Adliya vazirligi bilan birgalikda ikki oy muddatda Vazirlar Mahkamasiga quyidagilarni nazarda tutuvchi normativ-huquqiy hujjat loyihasini kiritsin: 
 loyihalarni (obyektlarni) amalga oshirish sohasida buyurtmachilarning (tashabbuskorlarning) vakolatlarini aniq belgilash va mas’uliyatini oshirish;
 loyihalash va qurilish sohasidagi ishlar (xizmatlar) sifatini tubdan yaxshilashga qaratilgan bozor tamoyillari asosida ushbu faoliyatni tartibga solish mexanizmlarini takomillashtirish;
 loyihalash va pudrat tashkilotlari faoliyatining natijadorligini hamda ular tomonidan ko‘rsatilayotgan ishlar (xizmatlar) sifatini aks ettiruvchi xolis va shaffof mezonlar asosida ushbu tashkilotlar faoliyatini reyting baholash tizimini joriy qilish. 
 11. Quyidagilarga:
 a) O‘zbekiston Respublikasi Bosh vazirining birinchi o‘rinbosari — transport vaziri A.J. Ramatovga — Dasturning sifatli amalga oshirilishini muvofiqlashtirish va tasdiqlangan prognoz parametrlarining bajarilishi holati muntazam ravishda muhokama qilib borilishini ta’minlash;
 b) O‘zbekiston Respublikasi iqtisodiyot va sanoat vaziri B.A. Xo‘jayevga — Dastur doirasida amalga oshirilayotgan loyihalarning tizimli monitoringi va tahlilini, shu jumladan mablag‘larni o‘zlashtirish samaradorligini hamda obyektlar belgilangan muddatlarda foydalanishga topshirilishini ta’minlash;
 v) O‘zbekiston Respublikasi qurilish vaziri B.I. Zakirovga — qurilish-montaj ishlari va loyihaviy yechimlarning bajarilishi sifati, shuningdek, qurilish me’yorlari va qoidalariga rioya etilishi ustidan lozim darajada nazoratni ta’minlash;
 g) O‘zbekiston Respublikasi oliy va o‘rta maxsus ta’lim (I.U. Majidov), xalq ta’limi (Sh.X. Shermatov), maktabgacha ta’lim (A.V. Shin), sog‘liqni saqlash (A.K. Shodmonov), suv xo‘jaligi (Sh.R. Xamrayev) vazirlariga — mablag‘lardan foydalanish samaradorligini oshirish, ularning maqsadli ishlatilishini nazorat qilishni kuchaytirish, qurilish-montaj ishlarining sifatli amalga oshirilishini ta’minlash;
 d) davlat va xo‘jalik boshqaruvi organlari rahbarlari, Qoraqalpog‘iston Respublikasi Vazirlar Kengashi raisi, viloyatlar va Toshkent shahar hokimlariga:
 Dastur doirasida amalga oshirilayotgan loyihalar bo‘yicha mablag‘larni samarali va maqsadli ishlatish, qurilish-montaj ishlarini sifatli bajarish, obyektlarni belgilangan muddatlarda ishga tushirish;
 2021-yil va undan keyingi yillar uchun Dastur doirasida amalga oshirilishi nazarda tutilayotgan loyihalar bo‘yicha obyektlar loyiha-smeta hujjatlarini ishlab chiqish uchun batafsil va atroflicha ko‘rib chiqilgan texnik topshiriqlarni qurilish normalari va standartlari talablariga qat’iy rioya qilgan holda sifatli tayyorlash yuzasidan shaxsiy javobgarlik yuklansin.
 12. Iqtisodiyot va sanoat vazirligi manfaatdor vazirlik hamda idoralar bilan birgalikda ikki oy muddatda qonun hujjatlariga mazkur qarordan kelib chiqadigan o‘zgartirish va qo‘shimchalar to‘g‘risida O‘zbekiston Respublikasi Vazirlar Mahkamasiga takliflar kiritsin.
 13. Mazkur qarorning ijrosini nazorat qilish O‘zbekiston Respublikasining Bosh vaziri A.N. Aripov va O‘zbekiston Respublikasi Prezidentining maslahatchisi R.A. Gulyamov zimmasiga yuklansin.